CELEX: 
Language: et
Date: 2022-06-16 00:00:00
Title: KOMISJONI DELEGEERITUD MÄÄRUS (EL) / , millega muudetakse Euroopa Parlamendi ja nõukogu määrust (EL) 2021/2116 seoses ettemaksete tegemisega Euroopa Parlamendi ja nõukogu määrustega (EL) 2021/2115 ja (EL) nr 1308/2013 ette nähtud teatavate sekkumiste ja toetusmeetmete puhul

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 2. detsembri 2021. aasta määruse (EL) 2021/2116 (mis käsitleb ühise põllumajanduspoliitika rahastamist, haldamist ja seiret)
                  1
                artikliga 44 on ette nähtud, et liikmesriigid võivad teha teatavate ÜPP toetusmeetmete raames toetusesaajatele ettemakseid. Määruse (EL) 2021/2116 artikli 44 lõike 4 kohaselt on komisjonil õigus võtta vastu delegeeritud õigusakte, millega muudetakse kõnealust artiklit, lisades õigusnorme, mis võimaldavad liikmesriikidel teha ettemakseid sekkumise puhul teatavates sektorites, millele on osutatud määruse (EL) 2021/2115
                  2
                III jaotise III peatükis, ning teatavate põllumajandusturgusid reguleerivate või toetavate meetmete puhul, nagu on sätestatud määruses (EL) nr 1308/2013,
                  3
                et tagada ettemaksete sidusus ja mittediskrimineerivus.
            
            
               Selleks et tagada paindlikkus finantsjuhtimises ja parandada sekkumiste tõhusust teatavates sektorites, millele on osutatud määruse (EL) 2021/2115 III jaotise III peatükis, samuti selleks, et tagada toetusesaajatele rahavoog, on oluline anda liikmesriikidele võimalus teha toetusesaajatele ettemakseid. Määruse (EL) nr 1308/2013 alusel oli see juba võimalik rakenduskavasid kohaldavate puu- ja köögiviljasektori tootjaorganisatsioonide puhul, riiklikke toetusprogramme kohaldavate oliiviõli ja lauaoliivide sektori tootjaorganisatsioonide ning tootmisharudevaheliste organisatsioonide puhul, samuti riiklike veinitoetusprogrammide meetmete raames veinitoetuse saajate puhul.
            
            
               Selliste ettemaksete kasutamist nendes sektorites tuleks strateegiakava määruse (EL) 2021/2115 alusel pikendada. Sellega seoses tuleks eeskirju ühtlustada ja laiendada neid kõigile määruse (EL) 2021/2115 artiklis 42 osutatud sektoritele, mis tähendab, et ettemaksete tegemine peaks hõlmama ka mesindustoodete sektorit, humalasektorit ja määruse (EL) nr 1308/2013 artikli 1 lõike 2 punktides a–h, k, m, o–t ja w osutatud sektoreid ning sektoreid, mis hõlmavad määruse (EL) 2021/2115 VI lisas loetletud tooteid.
            
            
               Haridusasutustes puu- ja köögiviljade ning piima ja piimatoodete pakkumise toetuskava, mis on sätestatud Euroopa Parlamendi ja nõukogu määruse (EL) nr 1308/2013
                  4
                II osa I jaotise II peatüki 1. jaos, ei võimalda praegu liikmesriikidel ettemakseid teha. Saadud kogemusi silmas pidades ning selleks, et tagada paindlikkus finantsjuhtimises ja hoida ära toetusetaotlejate rahavooprobleeme, on asjakohane, et liikmesriikidel oleks võimalus teha ettemakseid vastavalt määruse (EL) 2021/2116 artikli 44 lõikes 5 sätestatud eritingimustele. Kuna kõnealuse toetuskava haldamine ja rakendamine põhineb õppeaastatel algusega iga kalendriaasta 1. augustist, tuleks ettemaksete süsteemi kohaldada alates 2023/2024. õppeaastast (1. august 2023).
            
            
               Tuginedes määruse (EL) 2021/2116 artikli 44 lõikega 4 antud volitustele, teeb komisjon ettepaneku muuta määruse (EL) 2021/2116 artiklit 44 ja lisada sellesse liikmesriikide jaoks võimalus teha ettemakseid seoses sekkumistega määruse (EL) 2021/2115 artiklis 42 loetletud sektorites, määruse (EL) nr 1308/2013 II osa I jaotise II peatüki 1. jaos sätestatud toetuskavaga ja põllumajandusturge toetavate erakorraliste meetmetega, et võtta eriolukorras vajalikke konkreetsete probleemide lahendamise meetmeid, mis on vastu võetud määruse (EL) nr 1308/2013 artiklite 219, 220 ja 221 alusel.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Kõigi 27 liikmesriigi ekspertidega konsulteeriti määruse (EL) nr 1308/2013 alusel moodustatud põllumajandusturgude eksperdirühma kohtumiste käigus, eelkõige 2022. aasta 15. veebruari kohtumisel. Nimetatud kohtumisel tutvustati komisjoni käsitust delegeeritud akti kohaldamisalast ja määruse (EL) 2021/2116 artikli 44 vajalikest muudatustest ning vahetati arvamusi ekspertidega. Seejärel delegeeritud akti viimistleti, võttes arvesse ekspertide tähelepanekuid ja märkusi. Delegeeritud õigusakt pandi 25. aprillist kuni 23. maini 2022 Europa veebisaidil avalikuks konsultatsiooniks üles. Saadi ainult üks vastus, milles ei esitatud märkusi mitte selle õigusakti, vaid delegeeritud määruse (EL) 2022/127 kohta. Lisaks ei hõlma käesolev delegeeritud õigusakt toetuste osalist maksmist. Miski ei takista liikmesriikidel maksta sektoripõhistele toetusesaajatele toetust osaliste maksetena kooskõlas siseriiklike eeskirjadega.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Selle delegeeritud aktiga muudetakse määruse (EL) 2021/2116 artiklit 44 selles osas, mis puudutab liikmesriikidele antavat võimalust teha ettemakseid seoses sekkumistega määruse (EL) 2021/2115 artiklis 42 loetletud sektorites, määruse (EL) nr 1308/2013 II osa I jaotise II peatüki 1. jaos sätestatud toetuskavaga ja põllumajandusturge toetavate erakorraliste meetmetega, mis on vastu võetud määruse (EL) nr 1308/2013 artiklite 219, 220 ja 221 alusel.
            
            
               KOMISJONI DELEGEERITUD MÄÄRUS (EL) …/…,
            
            
               16.6.2022,
            
            
               millega muudetakse Euroopa Parlamendi ja nõukogu määrust (EL) 2021/2116 seoses ettemaksete tegemisega Euroopa Parlamendi ja nõukogu määrustega (EL) 2021/2115 ja (EL) nr 1308/2013 ette nähtud teatavate sekkumiste ja toetusmeetmete puhul
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 2. detsembri 2021. aasta määrust (EL) 2021/2116, mis käsitleb ühise põllumajanduspoliitika rahastamist, haldamist ja seiret ning millega tunnistatakse kehtetuks määrus (EL) nr 1306/2013,
                  5
                eelkõige selle artikli 44 lõiget 4,
            
            
               ning arvestades järgmist:
            
            
               (1)Määruse (EL) 2021/2116 artikliga 44 nähti liikmesriikidele ette võimalus teha teatavate sekkumiste ja muude toetusmeetmete raames toetuse saajatele ettemakseid. Euroopa Parlamendi ja nõukogu määrusega (EL) nr 1308/2013
                  6
                oli see võimalus juba ette nähtud, kuid üksnes sekkumiseks puu- ja köögivilja-, veini-, oliiviõli- ja lauaoliivide sektoris. 
            
         
         
            
               (2)Selleks et tagada sidus ja mittediskrimineeriv ettemaksete tegemine, tuleks ettemaksete tegemise võimalust laiendada kõigile Euroopa Parlamendi ja nõukogu määruse (EL) 2021/2115
                  7
                III jaotise III peatükis osutatud sekkumistele.
            
            
               (3)Samal põhjusel tuleks liikmesriikidele ette nähtud võimalust teha ettemakseid laiendada haridusasutustes puu- ja köögiviljade ning piima ja piimatoodete pakkumise toetuskavale, mis on sätestatud määruse (EL) nr 1308/2013 II osa I jaotise II peatüki 1. jaos. Kõnealuste ettemaksete tegemise suhtes tuleks kohaldada määruse (EL) 2021/2116 artikli 44 lõikes 5 sätestatud eritingimusi. Võttes arvesse, et kõnealuse toetuskava haldamine ja rakendamine põhineb komisjoni rakendusmääruse (EL) 2017/39
                  8
                artikli 1 lõikes 2 määratletud õppeaastatel, tuleks ettemaksete süsteemi kohaldada 2023/2024. õppeaasta ja sellele järgnevate õppeaastate toetuse suhtes.
            
            
               (4)Määruse (EL) nr 1308/2013 artiklite 219–221 kohaste põllumajandusturge toetavate erakorraliste meetmete eesmärk on lahendada konkreetseid turuprobleeme või -häireid. Need erakorralised meetmed võivad väljenduda mõjutatud sektoritele mõeldud liidu erakorralise ja ajutise rahalise toetuse vormis. Praegused eeskirjad ei võimalda liikmesriikidel sellise toetuse ettemakseid teha. Kogemused näitavad siiski, et erakorralised turutoetusmeetmed peavad jõustuma viivitamata, et vältida turuolukorra pöördumatut halvenemist. Seepärast on asjakohane lubada liikmesriikidel teha kõnealustest erakorralistest turutoetusmeetmetest toetuse saajatele ettemakseid vastavalt määruse (EL) 2021/2116 artikli 44 lõikes 5 sätestatud eritingimustele.
            
            
               (5)Määrust (EL) 2021/2116 tuleks seetõttu vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) 2021/2116 artiklisse 44 lisatakse lõiked 3a, 3b ja 3c:
            
            
               „3a. Liikmesriigid võivad otsustada teha määruse (EL) 2021/2115 III jaotise III peatükis osutatud sekkumiste raames toetusesaajatele ettemakseid, kui lõike 5 kohaselt sätestatud eritingimused on täidetud.
            
            
               3b. Liikmesriigid võivad otsustada teha määruse (EL) nr 1308/2013 II osa I jaotise II peatüki 1. jaos sätestatud toetuskava alusel ettemakseid 2023/2024. õppeaastaks ja järgnevateks õppeaastateks antava toetuse puhul, kui lõike 5 kohaselt sätestatud eritingimused on täidetud.
            
            
               3c. Liikmesriigid võivad otsustada teha määruse (EL) nr 1308/2013 artiklite 219, 220 ja 221 alusel heaks kiidetud põllumajandusturge toetavate meetmete raames toetuse saajatele ettemakseid, kui lõike 5 kohaselt sätestatud eritingimused on täidetud.“
            
            
               Artikkel 2
            
            
               Käesolev määrus jõustub seitsmendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 16.6.2022
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 435, 6.12.2021, lk 187.
               
               
                  
                     (2)
                  
                        Euroopa Parlamendi ja nõukogu 2. detsembri 2021. aasta määrus (EL) 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013 (ELT L 435, 6.12.2021, lk 1).
               
               
                  
                     (3)
                  
                        Euroopa Parlamendi ja nõukogu 17. detsembri 2013. aasta määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).
               
               
                  
                     (4)
                  
                        Euroopa Parlamendi ja nõukogu 17. detsembri 2013. aasta määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).
               
               
                  
                     (5)
                  
                        ELT L 435, 6.12.2021, lk 187.
               
               
                  
                     (6)
                  
                        Euroopa Parlamendi ja nõukogu 17. detsembri 2013. aasta määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).
               
               
                  
                     (7)
                  
                        Euroopa Parlamendi ja nõukogu 2. detsembri 2021. aasta määrus (EL) 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013 (ELT L 435, 6.12.2021, lk 1).
               
               
                  
                     (8)
                  
                        Komisjoni 3. novembri 2016. aasta rakendusmäärus (EL) 2017/39, milles sätestatakse Euroopa Parlamendi ja nõukogu määruse (EL) nr 1308/2013 kohaldamise eeskirjad seoses liidu toetusega, mida antakse haridusasutustes puu- ja köögivilja, banaanide ja piima tarnimiseks (ELT L 5, 10.1.2017, lk 1).